DECRETO 32/2011, do 17 de febreiro, polo que se aproba o cambio de titularidade do treito da antiga estrada C-550 (Fisterra-Tui pola costa), avenida da Florida e do treito da estrada PO-330 (Vigo-Vincios), avenida de Castrelos, a prol do Concello de Vigo.
CONSELLERÍA DE MEDIO AMBIENTE, TERRITORIO E INFRAESTRUTURAS — III. OUTRAS DISPOSICIÓNS — 01/03/2011

Segundo o previsto no artigo 5º da Lei 4/1994, do 14 de setembro, de estradas de Galicia, os cambios de titularidade das estradas incluídas nas redes dependentes da comunidade autónoma deberán ser aprobados por decreto da Xunta de Galicia, por proposta da consellería competente en materia de estradas e logo do acordo entre as administracións afectadas.
Por outra parte, a citada lei dispón no artigo 54º, en consonancia co artigo único do Decreto 308/2003, do 26 de xuño, polo que se aproba a relación de estradas de titularidade da Comunidade Autónoma de Galicia, que as estradas autonómicas ou treitos determinados delas en que a circulación adquira características urbanas se lles entregarán aos respectivos concellos. O expediente promoverase por proposta do concello ou da administración titular da estrada e será resolto polo Consello da Xunta de Galicia, por proposta da consellería competente en materia de estradas, logo do acordo ou convenio entre as administracións implicadas.
No punto 5 da cláusula segunda do convenio asinado entre o Concello de Vigo e a Xunta de Galicia o 31 de marzo de 2008 prevese a transferencia, a prol do Concello de Vigo, da titularidade da avenida da Florida, treito da antiga estrada C-550 (Fisterra-Tui pola costa), e da avenida de Castrelos, treito da estrada PO-330 (Vigo-Vincios), de tal xeito que se procede ao inicio do procedemento administrativo da transferencia.
A Dirección Xeral de Infraestruturas, de acordo co informe emitido polos servizos técnicos competentes, formula proposta favorable á transferencia da titularidade.
A Consellería de Medio Ambiente, Territorio e Infraestruturas estima axeitado o cambio de titularidade das estradas mencionadas, tendo en conta que adquiriron características netamente urbanas.
Polo exposto, consonte o previsto na Lei 4/1994, do 14 de setembro, de estradas de Galicia, tras o acordo entre as administracións afectadas, por proposta do conselleiro de Medio Ambiente, Territorio e Infraestruturas e logo de deliberación do Consello da Xunta de Galicia, na súa reunión do día dezasete de febreiro de dous mil once,
DISPOÑO:
Artigo 1º
Apróbase o cambio de titularidade a prol do Concello de Vigo dos seguintes treitos de estradas:
-Da antiga estrada C-550, denominada Fisterra a Tui pola costa, o treito que se cede é a avenida da Florida (2,300 km).
-Na estrada PO-330, denominada Vigo-Vincios, o treito que se cede é a avenida de Castrelos (1,330 km).
Ver referencia pdf "04100D004P025.PDF"
Artigo 2º
En aplicación do artigo 4º da Lei 4/1994, do 14 de setembro, de estradas de Galicia, os treitos das estradas sinalados no artigo 1º incorporaranse á relación de estradas de titularidade do Concello de Vigo.
Artigo 3º
A entrega dos treitos das estradas formalizarase no prazo dos dous meses seguintes á publicación deste decreto no Diario Oficial de Galicia, mediante a sinatura da correspondente acta de entrega.
Artigo 4º
Correspóndelle ao Concello de Vigo, a partir da formalización da entrega, todas as actividades de xestión, mantemento, conservación e explotación dos treitos de estrada cedidos, así como o exercicio das funcións de disciplina viaria e calquera outra que puidese corresponderlle como nova Administración titular das estradas.
Disposición derradeira
Este decreto producirá efectos a partir do día seguinte ao da súa publicación no Diario Oficial de Galicia.
Santiago de Compostela, dezasete de febreiro de dous mil once
Alberto Núñez Feijóo
Presidente
Agustín Hernández Fernández de Rojas
Conselleiro de Medio Ambiente, Territorio e Infraestruturas